Dunning-Kruger-effekten

Dunning-Kruger-effekten er en kognitiv bias (tankefeil eller forutinntatthet), hvor personer som  mangler kunnskaper og har dårlige ferdigheter på sosiale eller intellektuelle områder, feilaktig overvurderer disse egenskapene og evnene hos seg selv. Fenomenet har fått navn etter de amerikanske psykologene David Dunning (født 1950) og Justin Kruger som i en artikkel i Journal of Personality and Social Psychology i 1999, beskrev hvordan «de som er inkompetente vil ha liten innsikt i sin egen inkompetanse». I ettertid har mange andre også beskrevet effekten.

 Bakgrunn 
Mennesker har en tendens til å ha et overdrevet syn på egne evner på mange sosiale og intellektuelle områder.  
Dunning og Kruger mener at dette skyldes delvis at personer som er inkompetente på disse områdene, også mangler metakognitive ferdigheter til å forstå at de er sosialt og intellektuelt inkompetente.  
Gjennom fire studier fant Dunning og Kruger at deltagere som tilhørte de nedre 25 % på humor-, grammatikk- og logikktester, grovt overvurderte sine testresultater og ferdigheter.

Flere analyser knyttet denne feilvurderingen til defekter i deltagernes metakognitive ferdigheter eller kapasiteten til å skille nøyaktighet fra feil.  
Når deltagerne i studiene fikk økte sosiale og intellektuelle ferdigheter, så økte også deres metakognitive ferdigheter. Det hjalp dem å se begrensningene i egne ferdigheter.

Effekten har fått sitt navn fra forskerne Justin Kruger og David Dunning. De kom frem til sine teser ved forskning ved Cornell University i New York City i 1999.

 Definisjon 
I 2011 skrev David Dunning om personer som har liten kompetanse, og som ikke erkjenner det selv etter å ha tatt feil mange ganger, fortsatt mener at de har gode resultater og definerte denne effekten som: «de som er inkompetente vil ha liten innsikt i sin egen inkompetanse og dette har blitt kjent som Dunning-Kruger-effekten».
I 2014 beskrev Dunning og Helzer hvordan Dunning-Kruger effekten peker på at personer som har dårlige resultater, ikke er i en posisjon hvor de er i stand til å gjenkjenne at prestasjonene deres kommer til kort.

 Utmerkelser 
Dunning og Kruger ble i år 2000 tildelt den satiriske Ig Nobelprisen i psykologi for sin rapport «Unskilled and Unaware of It: How Difficulties in Recognizing One's Own Incompetence Lead to Inflated Self-Assessments».

 Se også 
 Hovmod
 Hybris
 Megalomani
 Narsissisme
 Ukjente ukjente, et utsagn popularisert av Donald Rumsfeld i 2002

Referanser



 Litteratur 
 Justin Kruger, David Dunning: «Unskilled and unaware of it. How difficulties in recognizing one's own incompetence lead to inflated self-assessments», i Journal of Personality and Social Psychology (77), 6, 1999, s. 1121–1134 Tekst
 D. Dunning, C. Heath, J. M. Suls: Flawed self-assessment: Implications for health, education, and the workplace. In: Psychological Science in the Public Interest. Bind 5, 2004, s. 69-106.
 D. Dunning, K. Johnson, J. Ehrlinger, J. Kruger: Why people fail to recognize their own incompetence. i: Current Directions in Psychological Science. Bind 12, 2003, s. 83-87.
 J. Ehrlinger, K. Johnson, M. Banner, D. Dunning, J. Kruger: Why the unskilled are unaware: Further explorations of (absent) self-insight among the incompetent. In: Organizational Behavior and Human Decision Processes. Bind 105, 2008, s. 98-121.
 J. Ehrlinger, D. Dunning: How chronic self-views influence (and potentially mislead) estimates of performance. i: Journal of Personality and Social Psychology. Bind 84, 2003, s. 5-17.
 Mark Benecke: Lachende Wissenschaft: aus den Geheimarchiven des Spaß-Nobelpreises. Bastei Lübbe, 2005, ISBN 3-404-60556-X, s. 185–190.

Eksterne lenker
 Simen Gaure, Aftenposten 23. september 2019: Studie: De med sterkest meninger kan minst


Kategori:Tankefeil